
            KORT OM VIDEOROMANEN «LEONARDOS FRANSKE HEMMELIGHET»

          

        

      

    

    
      Journalist og filmskaper Sturla Sander jobber med en dokumentarfilm om den pittoreske franske byen Amboise i Loiredalen, hvor Leonardo da Vinci bodde og jobbet de tre siste årene han levde. En dag han sitter ved Loire og skriver manus til filmen sin, får Sturla plutselig øye på liket av en ung kvinne i elven.

      Det blir starten på en rekke dramatiske hendelser i den vesle middelalderbyen. Samtidig som han skriver manus, gjør opptak og redigerer ferdig dokumentaren sin, bidrar Sander sterkt til oppklaring av flere brutale drap. I tett samarbeid med den eksentriske lokale politisjefen Marcel Mirot, som på fritiden er ivrig videofotograf. Foruten å finne drapsmannen, prøver Sturla Sander også å avsløre Leonardos sensasjonelle franske hemmelighet.

      

      På slutten av boken får leseren ved hjelp av en link se den ferdige kortfilmen om Amboise og Leonardo da Vincis tre siste leveår i vakre Loiredalen i Frankrike.

        DRAMA VED LOIRE

      

      

    

  


  
    
      
        
        Kvinne i elven

      

      

      

      - Jeg prøver å stoppe henne her. Ring politiet, Antoine!

      Selv om han hørte hva den franske sportsfiskeren ropte til kameraten sin, tok det flere minutter før Sturla Sander skjønte hva som foregikk der nede ved elvebredden.

      Han satt på en duggvåt gressbakke knappe tjue meter fra Loire. Like ved den kjempestore bronsestatuen av Leonardo da Vinci. Her i skyggen av et tre kunne han sitte uforstyrret, bli inspirert  av det italienske universalgeniet ved siden av seg og la fantasien flyte fritt med vannet i Frankrikes lengste elv. Det var tidlig formiddag. Han var så vidt kommet i gang med dagens første skriveøkt.

      Den siste timen hadde Sturla sittet i egne tanker med iPaden på fanget. Han hadde så smått begynt å kladde et første manusutkast til filmen han jobbet med; en dokumentar om den pittoreske middelalderbyen Amboise i Loiredalen, hvor Leonardo bodde de tre siste årene av livet sitt. Sturla hadde beundret det majestetiske gamle slottet Château Royal d'Amboise på andre siden av den brede elven, latt blikket og tankene følge det stilleflytende, brune elvevannet. Innimellom hadde han lagt merke til en liten, mørk trestamme, som sakte fløt nedover elven på sin lange ferd mot havet.

      Først da han reiste seg på stive bein og fikk bedre utsyn til elvebredden, skjønte Sturla hvorfor franskmannen hadde bedt kameraten sin ringe politiet: Det var slett ikke restene av et tre som fløt med strømmen nedover Loire. Det var en kvinne.

      Hun lå på ryggen med begge armene ut fra kroppen, som om hun prøvde å holde seg flytende lengst mulig. Kvinnen var kledd i en svart kjole, og det lange, våte håret klistret seg tett til ansiktet hennes. Sakte fløt hun viljeløs nedover med strømmen på en myk seng av grumset, brungrønt elvevann. Vannføringen var stor etter et heftig regnvær lenger oppe i dalen noen dager tidligere. Elvevannet førte derfor med seg mye sand og grus, røtter, busker og trær. Og det Sturla var ganske sikker på måtte være et lik.

      

      Han la iPaden i tursekken sin, slang sekken på ryggen og sprang ned den bratte skråningen mot elvebredden. En eldre, hvithåret kar hadde kastet fiskestangen fra seg i gresset og brettet opp buksebeina. I et forsøk på å stanse kvinnen, vasset han nå ut i elven på en smal rekke steiner som så vidt stakk opp av elvevannet.

      Sturla så straks at franskmannen ikke ville rekke fram i tide; kvinnen fløt sakte forbi ham, og nærmet seg steinbroen femti meter lenger nede. Nedenfor broen fløt vannet raskere. Det var om å gjøre å få stanset henne før strømmen tok skikkelig tak i den livløse kroppen.

    

  


  
    
      
        
        Festkledd lik

      

      

      

      - Kom deg på land igjen, Pierre. Jeg tar henne her.

      Lenger nede vasset Antoine resolutt ut i elven, forsøkte å stoppe kvinnen før hun kom til broen. Han så bekymret oppover mot kameraten sin, som hadde sklidd på de glatte steinene og nå stod ute i elven med vann til langt over knærne. Først etter mye strev klarte Pierre å komme seg tilbake til elvebredden.

      - Det er ikke første gang vi finner døde personer i Loire. I denne elven har det flytt lik i flere tusen år, sa den gamle franskmannen til Sturla, mens han ristet oppgitt på hodet og prøvde å vri brunt elvevann av de våte buksene sine.

      Sportsfiskeren nærmere broen stod nå til livet i flommende vann nesten tjue meter ute i elven. Sturla så at han slet kraftig med å holde balansen. Han klarte likevel så vidt å huke tak i kvinnen som kom seilende.

      Varsomt ledet han kroppen inn til en liten kulp ved elvebredden. Der ble den unge kvinnen liggende mens strømmen sakte beveget henne rundt i den grunne bukten.

      To andre lokale fiskere vasset ut i kulpen. En av dem tok et godt tak i kvinnen, sørget for at hun ikke drev videre nedover med strømmen. Den andre franskmannen bøyde seg ned mot kvinnens munn for å undersøke om hun pustet.

      Han løftet varsomt opp hodet hennes og kjente etter puls på halsen. Så reiste han seg, så trist på kameratene sine rundt seg og ristet på hodet.

      - Ikke tegn til liv!

      

      Sturla Sander var kommet til Loiredalen for å realisere en gammel drøm: En dokumentarisk kortfilm om middelalderbyen Amboise og Leonardo da Vinci.  Den italienske multikunstneren hadde kommet til Loiredalen i Frankrike i 1516, etter invitasjon fra kong Francois I. Leonardo døde på slottet Clos Lucé i Amboise tre år senere, 67 år gammel.

      Sturla hadde satt opp sitt eget lille slott på den kommunale campingplassen på île d´Or, den vesle øyen midt i Loire-elven; et lite grønt tomannstelt. Her hadde han tre kvadratmeter nesten vanntett oppholdsrom, soverom og kjøkken. Bare et par hundre meter fra skrivestedet ved Leonardo-statuen. Slik ville han bo billig noen uker i den vakre middelalderbyen mellom Tours og Blois.

      Det var her i Loiredalen den gamle adelen og de franske kongene hadde oppholdt seg når det ble for varmt i Paris om sommeren. Det var kort vei hit fra den franske hovedstaden, og her var luften mindre trykkende. En kjølig bris fra elven hadde sikkert gjort livet for de privilegerte litt mer levelig under de pudrede parykkene og overdådige kostymene, tenkte Sturla.

      Nå i begynnelsen av august var det mer enn varmt nok for en bergenser kledd i shorts og uten parykk. Nesten tretti grader i skyggen. Sturla måtte innimellom ta seg i å lengte etter en skikkelig bergensk sensommer med 12 grader og litt duskregn i håret.

      

      Han gikk raskt langs elvebredden til han kom til kulpen der liket lå. Det hadde alt samlet seg flere titalls skuelystne ved elven. Ivrig diskuterte de hvem den døde kvinnen var, og hva som kunne ha skjedd henne.

      Sturla vasset forsiktig ut i elven, nærmere liket. Vannet rakk ham til midt på leggen. Det sandrike elvevannet farget bena hans brune etter få skritt. En av de franske sportsfiskerne hadde nå surret et tau rundt liket, og var i ferd med å feste tauet til et tre oppe på elvebredden.

      Der han stod en meter fra henne ute i kulpen så Sturla at den unge, døde kvinnen var kledd i en sid, sort selskapskjole, var pent sminket og hadde smykker rundt halsen og håndleddene. Øynene var åpne. Uten å kunne feste blikket stirret hun forskrekket mot den skyfrie, lyseblå himmelen over dem.

      Hun lå med åpen munn, som blottla en rad perfekte hvite tenner. Det hadde festet seg grønne blader og små grener til kjolen og håret hennes. Her i ly for det strie elvevannet hadde det lange svarte håret falt ned fra ansiktet. Det var en vakker ung kvinne.

      Sturla var skråsikker på at hun ikke hadde vært død lenge; for ikke mange timene siden hadde han spist lunsj med henne på en italiensk pizzarestaurant i Amboise sentrum.

    

  


  
    
      
        
        Viktig vitne

      

      

      

      - Dere må lenger vekk. Alle trekker opp på veien. Kom igjen, folkens. Vi må straks sikre funnstedet, sa en ung gendarm med kraftig utestemme.

      Den lokale politistasjonen lå på andre siden av elven, i sentrum av Amboise. Bare noen hundre meter i luftlinje fra kulpen der liket lå. De første gendarmene var på plass ved elvebredden knappe fem minutter etter at den lokale fiskeren hadde varslet om likfunnet. Alle de skuelystne, som nå hadde samlet seg på veien og i skråningen ovenfor elven, hadde sett politibilen sakte snirkle seg gjennom trafikken på broen over Loire med blålys og fulle sirener.

      Så snart de tre gendarmene hadde hoppet ut av den vesle Citroën-en, fikk Sturla og de andre som stod i nærheten av liket beskjed om fjerne seg. To av politimennene begynte straks å sperre av elvebredden ved den døde kvinnen med blå og hvite plastbånd. Den tredje konstabelen vasset ut i kulpen. Uten å røre henne, stilte han seg tett inntil liket. Selv om kvinnen nå var godt festet til treet på elvebredden, tok han ingen sjanser; han ville forsikre seg om at hun ikke ble ført videre med den strie strømmen lenger ute i elven. Etter et par minutter var funnstedet sikret. Nå var det bare å vente på åstedsgranskerne og de lokale etterforskerne.

      

      -  Jeg vet hvem den døde jenten er, sa Sturla til gendarmen ved siden av seg. Politimannen  hadde akkurat strukket et plastbånd langs veien øverst på elvebredden for å holde skuelystne på avstand. Det var en tynn, høy ung mann, trolig i begynnelsen av tjueårene. Han slet med kviser på begge kinnene og i pannen, hvor stritt, mørkt hår stakk fram under bremmen på den mørkeblå uniformsluen. Han så uforstående på utlendingen som hadde snakket til ham.

      Da han ikke fikk noen reaksjon fra konstabelen, gjentok Sturla budskapet sitt:

      -  Jeg vet hvem liket er, kjente den døde kvinnen, sa han.

      Så snart det gikk opp for den franske politimannen hva Sturla hadde sagt, tok han et kraftig tak i armen hans.

      -  Hvem er du? Er du en venn eller slektning av den døde? Vet du hva som har skjedd? spurte han.

      Uten å vente på svar løftet han opp plastbåndet og dro Sturla med seg innenfor sperringene. Så ropte han til en av kollegaene som sto vakt lenger nede i skråningen, nærmere elven:

      - Jeg har et vitne som vet hvem kvinnen er, Henry.

      Den adskillig eldre, velfødde gendarmen slet seg oppover elvebredden til sperrebåndene. Han ble stående og hive etter pusten foran Sturla, skikkelig andpusten etter å ha gått femten meter i bratt motbakke.

      Så snart den unge politimannen hadde gjentatt det Sturla fortalte om liket, stirret de to gendarmene spørrende på Sturla og hverandre. Uten helt å vite hva de nå burde foreta seg.

      - Vi må vente til sjefen kommer. Marcel Mirot vil helt sikkert avhøre ham selv, sa Henry etter et minutts tenketid til sin yngre kollega. Til Sturla sa han med dyp, myndig stemme:

      - Du må ikke gå noen steder før politisjefen kommer. Du er et viktig vitne i saken, og har å holde deg her ved elven til Mirot får avhørt deg.

      De to gendarmene så på hverandre. Begge smilte bredt da Henry fortsatte:

      - Du har virkelig noe å glede deg til.

    

  


  
    
      
        
        Politisjef Marcel Mirot

      

      

      

      - Vet vi hvem kvinnen er? Hvor lenge har hun ligget der? Hvem var det som fant henne?

      Politisjef Marcel Mirot kom først en halvtime senere. I sin vesle Citroën med blålys på taket. Han kom i stor fart, og bråbremset så løs sand og grus sprutet over Sturla og de mange skuelystne som nå hadde samlet seg på veien ovenfor elvebredden.

      Da den franske politisjefen steg ut av bilen, måtte Sturla ta seg kraftig sammen for ikke å le høyt. Hadde han ikke visst bedre, ville han trodd han var vitne til en gammel filminnspilling. For den lokale politisjefen var utrolig lik den franske komikeren Louis de Funès. Rundt en seksti høy, nesten skallet og med omtrent den samme hyperaktive nervøsiteten som hans forgjenger på franske filmlerreter i 1970-årene. Sturla hadde sett flere av de elleville komediene, og ledd godt når de Funès i film etter film parodierte fransk politi.

      Politisjef Mirot ga seg ikke tid til å vente på svar fra den unge gendarmen som i stram givakt hadde åpnet bildøren for ham. Med raske skritt gikk han fram til det lave steingjerdet som skilte veien fra elvebredden. En kort stund stirret han mot liket og folkene sine nede ved elven, mens han klødde seg kraftig på den store, franske nesen. Så snudde han seg mot gendarmen som fortsatt sto taus og rakrygget ved bilen noen få skritt bak ham.

      - Spytt ut; vet vi hvem liket er?

      Den unge politikonstabelen var tydelig nervøs, visste ikke helt hva han skulle svare. Først nikket han bekreftende. Men så ombestemte han seg og ristet benektende på hodet. Uten å få fram et ord i nærkontakt med sin autoritære sjef. Mirot ble stående og stirre strengt på gendarmen sin. Med fektende armer, streng mimikk og urolige hodebevegelser ventet han utålmodig på svar fra den usikre unge mannen.

      - Hva skal alle disse hodebevegelsene dine bety? Har du fått Parkinson i så ung alder? Er liket identifisert eller ikke? Og hvor lenge har det ligget der i kulpen? spurte Mirot med høy, myndig stemme.

      Nå ristet den stakkars gendarmen først kraftig på hodet. Trolig for å benekte at han hadde fått Parkinson. Så bøyde han seg fram mot Mirot. Det så ut som han ville hviske sjefen sin en hemmelighet. Men når den unge politimannen endelig fikk taleevnen tilbake, ble stemmevolumet så høyt at alle som stod ved elvebredden hørte hva han sa:

      - Han utlendingen der borte sier han vet hvem hun er.

      Mirot flyttet straks oppmerksomheten fra gendarmen til Sturla på innsiden av sperrebåndene. Det strenge, anklagende falkeblikket hans fikk Sturla til lure på om politisjefen anså ham som mistenkt i saken.

      Mirot skrittet resolutt gjennom folkemengden, stanset en halvmeter fra Sturla, satte en anklagende pekefinger hardt i brystet på ham og spurte:

      - Og hvem pokker er så du?

    

  

OEBPS/images/siste-omslagsbilde.jpg
(‘ 4 ',’_l' [
“OlEGE 'a'é ,;" 5
HERL

I.E0 \ Dl)s

J:RANSKE HEMMEL @;

//’






